b'\n_START_ARTICLE_\nNavadna medenika\n_START_SECTION_\nOpis\n_START_PARAGRAPH_\nNavadna medenika zraste od 20 do 50 cm visoko, izjemoma do 60 cm in cveti od maja do avgusta. Cvetovi so bele, ro\xc5\xbenate ali rde\xc4\x8dkaste barve, pogosto pa so tudi lisasti in imajo na spodnjem ven\xc4\x8dnem listu \xc5\xa1krlatno liso. Opra\xc5\xa1ujejo jih predvsem \xc4\x8debele in metulji. Listi so grobo nazob\xc4\x8dani in prekriti z dla\xc4\x8dicami, jaj\xc4\x8daste oblike in pri dnu zaokro\xc5\xbeeni. Dolgi so od 5 do 8 cm. Peclji so odlakani. Listi so na steblo name\xc5\xa1\xc4\x8deni nasprotno v parih. Semena kalijo le v temi. Steblo je \xc5\xa1trle\xc4\x8dedlakavo in praviloma nerazvejano.\n_START_SECTION_\nUporabnost\n_START_PARAGRAPH_\nNavadna medenika najbolje uspeva na toplih legah na apnen\xc4\x8dasti podlagi in je v Sloveniji splo\xc5\xa1no raz\xc5\xa1irjena do nadmorske vi\xc5\xa1ine okoli 1400 metrov. V ljudskem zdravilstvu se pripravki navadne medenike uporabljajo za \xc4\x8di\xc5\xa1\xc4\x8denje krvi, kot odvajalo in kot pomirjevalo.'